Ann Curry vuonna 2012.
**Ann Curry** (s. 19. marraskuuta 1956 Guam) on yhdysvaltalainen televisiotoimittaja ja uutisankkuri.

Ura
---

Curry on toiminut kesäkuusta 2011 kesäkuuhun 2012 NBC:n aamutelevisio-ohjelma *Todayn* juontajana. Hän juonsi ohjelmaa yhdessä Matt Lauerin kanssa. Ennen siirtymistään ohjelman juontajaksi hän toimi maaliskuusta 1997 alkaen sen uutisankkurina. Curry on *Todayn* historian toiseksi pitkäaikaisin uutisankkuri Frank Blairin jälkeen. Hän on toiminut lisäksi *Dateline NBC* -ajankohtaisohjelman juontajana toukokuusta 2005 syyskuuhun 2011. Vuosina 1991–1996 hän työskenteli *NBC News at Sunrise* -uutisohjelman ankkurina, mitä ennen hän oli ollut vuodesta 1990 *NBC Newsin* Chicagon kirjeenvaihtaja.

Curry joutui jättämään paikkansa *Todayn* juontajana yhden vuoden jälkeen heikentyneiden katsojalukujen vuoksi. Hän jatkoi kuitenkin NBC:n toimittajana ja uutisankkurina.

Curry opiskeli journalismia University of Oregon School of Journalismissa ja valmistui vuonna 1978. Hän aloitti televisiotoimittajan uransa samana vuonna KTVL-televisioasemalla Oregonin Medfordissa, mistä hän siirtyi uutistoimittajaksi ja -ankkuriksi portlandilaiselle KGW-asemalle. Molemmat olivat NBC:n tytärasemia. Vuodesta 1984 vuoteen 1990 hän oli toimittajana CBS Corporationin losangelesilaisella KCBS-TV-televisioasemalla.

Curry on uutisoinut paikan päällä monista kansainvälisistä ja Yhdysvaltain sisäisistä kriiseistä, muun muassa Israelin–Libanonin konfliktista 2006, Kosovon sodasta, syyskuun 11. päivän iskuista ja vuoden 2004 Intian valtameren maanjäristyksestä. Maaliskuun 2006 ja maaliskuun 2007 välillä hän matkusti kolmesti Sudaniin uutisoidakseen Darfurin konfliktista ja hänet palkittiin myöhemmin uutistyöstään Emmy-palkinnolla. Aiemmin hänet oli palkittu Emmyllä KCBS-TV-vuosinaan uutisoinneistaan Los Angelesin vuoden 1987 maanjäristyksestä ja San Bernardinon kaasuputkiräjähdyksestä 1989.

Perhe
-----

Curry syntyi japanilaiselle äidille ja yhdysvaltalaiselle isälle. Hän on naimisissa ja hänellä on puolisonsa Brian Rossin kanssa kaksi lasta, poika Walter ja tytär McKenzie.

Lähteet
-------

1. 1 2  Ann Curry Biography *Biography.com*. A&E Television Networks. Viitattu 6.9.2011. (englanniksi)
2. ↑  Meredith Vieira to leave TODAY in June; Ann Curry named co-anchor *TODAY.com*.  9.5.2011.  Arkistoitu 6.9.2011. Viitattu 6.9.2011. (englanniksi)
3. 1 2  Ann Curry leaves Today after year as co-host *Winnipeg Free Press*.  29.6.2012. Viitattu 12.7.2012. (englanniksi)
4. 1 2  Ann Curry Promoted to Co-Anchor NBC's Today *Goldsea.com*.  9.5.2011. GoldSea Inc. Viitattu 6.9.2011. (englanniksi)
5. 1 2 3 4  Ann Curry *TODAY.com*.  Arkistoitu 11.7.2012. Viitattu 12.7.2012. (englanniksi)
6. ↑  Guthrie, Marisa: PBS Wins Nine News and Documentary Emmy Awards *Broadcasting & Cable*.  25.9.2007. NewBay Media, LLC. Viitattu 6.9.2011. (englanniksi)
7. ↑  Maley, Dave: 'Today' Show Anchor Ann Curry to Give Savitch Journalism Lecture at Ithaca College *Ithica College Office of Media Relations*.  25.3.1999. Ithaca College. Viitattu 12.7.2012. (englanniksi)
8. ↑  Mack, Ann: Ann Curry: Living the dream (Tallenne sivusta Internet Archivessa) *Flash*.  2003. University of Oregon School of Journalism and Communication.  Arkistoitu 8.5.2010. Viitattu 6.9.2011. (englanniksi)

Aiheesta muualla
----------------

* Kuvia tai muita tiedostoja aiheesta **Ann Curry** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |
|  |
| Muut | 
* SNAC

 |

 |